Aktar stqarrijiet marbuta mal-bżonn li nħarsu u nipproteġu l-ambjent minn sfruttar kontinwu u żvilupp mingħajr ippjanar. Kien imiss lil Moviment Graffiti li kkundannaw ir-reklamazzjoni tal-art fix-Xgħajra u ddeskrivew dan bħala impatt devastanti fuq in-natura u r-residenti. Kienu ħafna l-entitajiet l-oħra li esprimew ruħhom kontra din ir-reklamazzjoni tal-art, fosthom il-Koperattiva Nazzjonali tas-Sajd li wissiet li r-reklamazzjoni tal-art twassal għal katastrofi soċjoekonomika maġġuri minħabba l-ekosistema diversa tal-baħar, ekosistema li tant niddependu fuqha. Ir-residenti tax-Xgħajra ukoll tkellmu kontra din il-kwistjoni li tista’ tbiddel il-kosta naturali f’din iż-żona. Fi tmiem l-istqarrija, l-Moviment Graffitti qal li huwa kontra dawn il-proġetti massiċċi, li b’mod ċar se jibbenefikaw biss lis-sidien, filwaqt li jeqirdu l-ambjent prezzjuż ta’ Malta. Wieħed ma jistax jitkellem dwar il-kwistjoni tar-reklamazzjoni tal-art mingħajr ma jissemmew proġetti kbar oħra bħat-torri fuq is-sit tal-ITS f’Pembroke, it-12-il torri tal-Corinithia f’San Ġiljan, kif ukoll il-proġett tal-Mistra li se jipproduċu tunnellati ta’ skart tal-kostruzzjoni, u li huma r-raguni għala r-reklamazzjoni tal-art hija meħtieġa. Il-Moviment Graffitti jiddikjara li n-nies u l-ambjent għandhom jiġu l-ewwel dejjem u jappellaw biex meta tittieħed deċiżjoni tinżamm dejjem is-sostennibilita’ tal-ambjent bħala prijorita’.